അനിയത്തിയുടെ പിറന്നാളിന് കേക് അഭ്യര്ഥിച്ച് വിളിച്ച മിടുക്കിക്ക് കൈ നിറയെ സമ്മാനങ്ങളുമായി പൊലീസ് കാഞ്ഞങ്ങാട്: www.kasargodvartha.com 21.08.2021 അനിയത്തിയുടെ പിറന്നാളിന് പുത്തനുടുപ്പും കേകും വാങ്ങിത്തരാമോയെന്ന് പൊലീസ് സ്റ്റേഷനില് വിളിച്ച് അഭ്യര്ഥിച്ച മിടുക്കി കുട്ടിക്ക് പൊലീസുകാരുടെ വക കൈ നിറയെ സമ്മാനങ്ങള്. കൊവ്വല്പള്ളിയിലുള്ള 10 വയസുകാരി വ്യാഴാഴ്ച ഉച്ചയ്ക്ക് രണ്ടര മണിക്കാണ് ഹൊസ്ദുര്ഗ് പൊലീസ് സ്റ്റേഷനിലെ ലാന്ഡ് ഫോണില് വിളിച്ചത്. അങ്കിളേ നാളെ എന്റെ അനിയത്തി കുട്ടിയുടെ പിറന്നാളാണ്, വീട്ടില് എല്ലാവര്ക്കും കോവിഡായതിനാല് അച്ഛന് പണിക്ക് പോകാന് കഴിയുന്നില്ല. ഉടുപ്പും കേകും വാങ്ങിയിട്ടില്ല. അങ്കിളൊന്ന് സഹായിക്കാന് പറ്റുമോ ഇതായിരുന്നു അഭ്യര്ഥന.വിഷയം ഹോസ്ദുര്ഗ് ഇന്സ്പെക്ടര് സതീഷ് കാഞ്ഞങ്ങാട് ഡിവൈഎസ്പി ഡോ. വി ബാലകൃഷ്ണനെ അറിയിച്ചു. ഉടന് എല്ലാ പൊലീസുകാരും ചേര്ന്ന് പിറന്നാള് കേകും പുത്തനുടുപ്പും മധുര പലഹാരങ്ങളും കുടുംബത്തിന് ഓണകിറ്റും തയ്യാറാക്കി കുട്ടിയുടെ വീട്ടില് എത്തി.ഫോണ് വിളിച്ച് ഒരു മണിക്കൂറിനകം സ്നേഹ സമ്മാനം വീട്ടില് എത്തിയ സന്തോഷത്തിലാണ് കുട്ടികളും വീട്ടുകാരും. പൊലീസുകാരുടെ ആവശ്യം മനസിലാക്കിയ കാഞ്ഞങ്ങാട്ടെ വ്യാപാരികളും ഈ ഉദ്യമത്തിന് സഹായിച്ചിരുന്നു.